România a reuşit să obţină cel mai ieftin împrumut extern din istorie. Ministerul de Finanţe a atras un miliard de euro pe 12 ani la o dobândă de doar 2,15% pe an. Eurobondurile emise de România nu au avut niciodată un randament atât de mic. Este un semn de încredere din partea investitorilor. Un altul este cererea foarte mare pentru obligaţiunile româneşti.

Emisiunea de obligaţiuni a fost suprasubscrisă de două ori şi jumătate, adică investitorii au fost dispuşi să îi împrumute României două miliarde şi jumătate de euro.

Din miliardul de euro care a fost atras până la urmă, cei mai mulţi bani au venit din Statele Unite, 180 de milioane de euro, în vreme ce investitorii români au împrumutat statul cu 170 de milioane de euro, la fel şi cei italieni.

În ceea ce priveşte tipul investitorilor, 700 de milioane de euro au venit de la administratorii de fonduri, iar băncile i-au oferit României 170 de milioane de euro.

Licitaţia de ieri a fost redeschiderea unei emisiuni lansate iniţial în luna mai, când România a atras de asemenea un miliard de euro tot pe 12 ani, dar la o dobândă mai mare, de aproape 3% pe an.